text: Har hjulpet hjemløse i 100 år
  30 marts 2017 kl. 20.05
  I dag er det 100 år siden, at Koldings fattiggård blev nedlagt. I stedet kom forsorgshjemmet Overmarksgården, som har hjulpet hjemløse lige siden.
  I 100 år har Overmarksgården i Kolding hjulpet hjemløse og andre mennesker, som har svært ved at klare sig selv. Det markerede man torsdag på Overmarksgården med taler og sang. En af dagens talere, Lis Ravn Ebbesen fra SF, brugte sin tale på at snakke om Overmarkgårdens fremtid:
  - Jeg tror, at Overmarksgården i fremtiden ikke er en stor institution. Den vil måske i højere grad være et tilbud. Det, vi kalder et matrikelløst Overmarksgården, hvor man hjælper folk i deres hjem. At vi bakker mere op omkring den enkelte. I stedet for at sige: Her er et sted, du kan være!
  - Men det kan godt være, at vi har brug for noget herbergslignende, tilføjer Lis Ravn Ebbesen. Det er jo også en del af det, man har her på stedet.
  Hun er imponeret over, at det som social-politikken skabte for 100 år siden, stadig har en berettigelse.
  - Vi har jo stadig hjemløse, selv om det ikke er det samme, som man dengang beskrev som vagabonder.
  - Overmarksgården har været et fristed for nogle mennesker, som ellers ikke havde et sted. Dengang boede man her ofte i meget, meget lang tid. I dag er det et sted, man er på kortere ophold, noterer hun.
  
  